REGULAMENTUL (CE) NR. 1128/2008 AL COMISIEI
din 14 noiembrie 2008
de modificare a Regulamentului (CE) nr. 40/2008 al Consiliului cu privire la lista navelor implicate în activități de pescuit ilegale, nedeclarate și nereglementate în Atlanticul de Nord
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 40/2008 al Consiliului din 16 ianuarie 2008 de stabilire, pentru 2008, a posibilităților de pescuit și a condițiilor conexe pentru anumite stocuri de pești și grupe de stocuri de pești, aplicabile în apele comunitare și, pentru navele comunitare, în apele în care sunt necesare limitări ale capturilor (1), în special punctul 4 din anexa XIII,
întrucât:
(1)
Comunitatea Europeană este parte, din anul 1981, la Convenția privind viitoarea cooperare multilaterală în domeniul pescuitului în Atlanticul de Nord-Est (2). Regulamentul (CE) nr. 40/2008 stabilește dispozițiile comunitare de punere în aplicare a măsurilor luate în acest context, inclusiv, în apendicele la anexa XIII la acesta, lista navelor a căror implicare în activități de pescuit ilegale, nedeclarate și nereglementate (lista INN) a fost confirmată de Comisia pentru Pescuit în Atlanticul de Nord-Est (NEAFC) și de Organizația pentru Pescuit în Atlanticul de Nord-Vest (NAFO).
(2)
În luna iulie 2008, NEAFC a formulat o recomandare de modificare a listei INN. Trebuie asigurată aplicarea în Comunitate a respectivei recomandări.
(3)
Prin urmare, este necesar ca Regulamentul (CE) nr. 40/2008 să fie modificat în consecință,
ADOPTĂ PREZENTUL REGULAMENT:
Articolul 1
Apendicele la anexa XIII la Regulamentul (CE) nr. 40/2008 se înlocuiește cu textul din anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 noiembrie 2008.